

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон и 101/2016) и члана 16. Правилника о ИПАРД подстицајима за инвестиције у физичку имовину пољопривредних газдинстава („Службени гласник РС, број 84/17 и 112/17), објављује

**ИЗМЕНЕ И ДОПУНЕ број 1.**

**ПРВОГ ЈАВНОГ ПОЗИВА**

**ЗА ПОДНОШЕЊЕ ЗАХТЕВА ЗА ОДОБРАВАЊЕ ПРОЈЕКТА ЗА ИПАРД ПОДСТИЦАЈЕ ЗА ИНВЕСТИЦИЈЕ У ФИЗИЧКУ ИМОВИНУ ПОЉОПРИВРЕДНИХ ГАЗДИНСТАВА**

**У НАБАВКУ НОВЕ ОПРЕМЕ, МАШИНА И МЕХАНИЗАЦИЈЕ**

**Члан 1.**

У Првом Јавном позиву за подношење захтева за одобравање пројекта за ИПАРД подстицаје за инвестиције у физичку имовину пољопривредних газдинстава у набавку нове опреме, машина и механизације број: 320-11-1749/2017-01 од 25. децембра 2017. године (у даљем тексту: Јавни позив), у члану 1. после става 2. додаје се нови став 3. који гласи:

„Предмет Јавног позива су инвестиције у набавку нове механизације чија емисија издувних гасова не прелази нормативе и стандарде дате у Прилогу 2 – *Листа стандарда емисије издувних гасова*, који је одштампан уз овај Јавни позив и чини његов саставни део.“

Досадашњи став 3. постаје став 4.

**Члан 2.**

У члану 4. став 1. тачка 3) подтачка (3) Јавног позива, после речи: „подстицаја,“ додаје се реч: „или“.

У ставу 1. тачка 4) Јавног позива, после речи: „Правилника“ додаје се запета и речи: „а ако се односе на инвестиције у набавку механизације, понуде које садрже и податке о емисији издувних гасова“.

У ставу 4. после речи: „консултантских услуга“ додаје се запета и речи: „а рачуне и понуде за трошкове припреме техничке документације, израде студије о процени утицаја на животну средину, студије изводљивости и друге студије у вези са пројектом/бизнис планови, могу издати предузетници и правна лица регистрована за обављање наведених послова у оквиру одговарајуће делатности“.

**Члан 3.**

У члану 6. став 5. Јавног позива, после речи: „нова“ додаје се запета и речи: „а ако је предмет инвестиције набавка механизације и изјаву добављача да емисија издувних гасова не прелази нормативе и стандарде дате у Прилогу 2 – *Листа стандарда емисије издувних гасова*.“

**Члан 4.**

Прилог 1 - *Листа прихватљивих инвестиција и трошкова за Први Јавни позив за Меру 1*, који је одштампан уз Јавни позив за подношење захтева за одобравање пројекта за ИПАРД подстицаје за инвестиције у физичку имовину пољопривредних газдинстава у набавку нове опреме, машина и механизације број: 320-11-1749/2017-01 од 25. децембра 2017. године и чини његов саставни део, замењује се Прилогом 1 - *Листа прихватљивих инвестиција и трошкова за Први Јавни позив за Меру 1*, који је одштампан уз овај Јавни позив и чини његов саставни део.

**Члан 5.**

Ове измене и допуне Јавног позива објављују се на званичној интернет страници Министарства пољопривреде, шумарства и водопривреде http://www.minpolj.gov.rs и званичној интернет страници Управе за аграрна плаћања <http://www.uap.gov.rs>, као и на огласним таблама Управе за аграрна плаћања, на адресама: Булевар краља Александра бр. 84, 11050 Београд и Булевар Михајла Пупина 113а, 11070 Нови Београд.

Информације у вези расписаног Јавног позива и измена и допуна Јавног позива доступне су на телефон Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања: 011/30-20-100 или 011/30-20-101, сваког радног дана од 7:30 до 15:30 часова.

У Београду, 19. јануара 2018. године,

|  |  |
| --- | --- |
| **Број: 320-11-1749/2017-01**  **Датум: 19. јануар 2018. године** | **В.Д. Директора**  **Жарко Радат** |